Clubul galez Wrexham, din liga a patra engleză de fotbal, datorează patronilor săi, actorii Ryan Reynolds şi Rob McElhenney, circa 9 milioane de lire sterline, transmite Reuters.
Clubul Wrexham, cumpărat de actori în 2021, a publicat bilanţul financiar pe 2022/2023 şi datora patru milioane de lire sterline încă de la finele anului financiar precedent.
Gruparea galeză a raportat o creştere a veniturilor de 75%, de la 6 la 10,5 milioane lire sterline, dar pierderile au crescut de asemenea de la 2,9 la 5,1 milioane lire sterline.
''Clubul nu este sub o presiune imediată pentru a rambursa aceste împrumuturi în detrimentul progresului pe care încercăm să-l realizăm'', a precizat Wrexham într-un comunicat. ''În continuare se va acorda sprijin financiar/asigurat pentru susţinerea proiectelor de cheltuieli de capital pe care clubul le planifică în prezent'', se mai arată în comunicat.
Wrexham a promovat în League Two după ce a câştigat titlul în liga a cincea în sezonul 2022/2023, iar în prezent ocupă locul trei în clasamentul la zi din acest sezon şi luptă pentru promovarea în League One (liga a treia) din Anglia.